คลอดกม.ตั้งกองทุน หนุนฟิวเจอร์ฟันด์
ครม.ไฟเขียวตั้งกองทุนสนับสนุนไทยแลนด์ฟิวเจอร์ฟันด์ ดึงดอกผลวายุภักษ์ 1 รวม 9,000 ล้านเป็นทุนตั้งต้น
9 พ.ย. 2559

ครม.ไฟเขียวตั้งกองทุนสนับสนุนไทยแลนด์ฟิวเจอร์ฟันด์ ดึงดอกผลวายุภักษ์ 1 รวม 9,000 ล้านเป็นทุนตั้งต้น
นายณัฐพร จาตุศรีพิทักษ์ ที่ปรึกษา รมว.พาณิชย์ เปิดเผยว่า ที่ประชุมคณะรัฐมนตรี (ครม.) ได้เห็นชอบร่างพระราชบัญญัติ (พ.ร.บ.) กองทุนเพื่อสนับสนุนกองทุนรวมโครงสร้างพื้นฐานเพื่ออนาคตประเทศไทย สาระสำคัญเพื่อสนับสนุนการดำเนินการของกองทุนรวมโครงสร้างพื้นฐานเพื่ออนาคตประเทศไทย หรือไทยแลนด์ฟิวเจอร์ฟันด์ ที่รัฐบาลกำหนดจะมีการรับประกันผลตอบแทนให้แก่นักลงทุนที่จะลงทุนในไทยแลนด์ฟิวเจอร์ฟันด์ กองทุนเพื่อการสนับสนุนฯ ที่ ครม. อนุมัติครั้งนี้ จึงเกิดขึ้นเพื่อคุ้มครองการจ่ายผลตอบแทนให้แก่นักลงทุนในกรณีที่ผลตอบแทนต่ำกว่าที่มีการประกันไว้ในแต่ละปี
ทั้งนี้ สำหรับทรัพย์สินของกองทุนเพื่อการสนับสนุนฯ นี้ จะประกอบด้วย 2 บัญชี คือ บัญชีที่ 1 เพื่อคุ้มครองการจ่ายผลตอบแทนให้แก่ผู้มีสิทธิได้รับความคุ้มครอง โดยจะมีเงินทุนตั้งต้นที่รัฐจัดสรรให้เป็นเงินสำรอง 9,000 ล้านบาท จากเงินผลประโยชน์ตอบแทนของกองทุนวายุภักษ์ โดยสำนักงบประมาณไม่ต้องจัดสรรงบประมาณเพิ่มเติม
สำหรับบัญชีที่ 2 มีวัตถุประสงค์ให้เป็นเงินสำรองของกองทุนเพื่อสนับสนุนฯ เพื่อจ่ายสมทบให้แก่บัญชีที่ 1 ตามจำนวนที่ได้จ่ายออกไปเพื่อคุ้มครองการจ่ายผลตอบแทน โดยเงินหรือทรัพย์สินที่ได้รับภายหลังจากการจัดตั้งกองทุนเพื่อการสนับสนุนฯ จะนำเข้าเป็นเงินและทรัพย์สินของบัญชีที่ 2 โดยเมื่อเงินในบัญชีที่ 2 ไม่เพียงพอหาเงินจากแหล่งอื่นไม่ได้ค่อยให้รัฐจัดสรรงบประมาณแผ่นดินเข้าบัญชีที่ 2
นอกจากนี้ กฎหมายกำหนดให้มีคณะกรรมการกองทุนเพื่อการสนับสนุนฯ มี รมว.คลัง เป็นประธานกรรมการ ผู้แทนจากส่วนราชการที่เกี่ยวข้องเป็นกรรมการ และกรรมการผู้ทรงคุณวุฒิจำนวนไม่เกิน 3 คน มีผู้อำนวยการสำนักงานคณะกรรมการนโยบายบายรัฐวิสาหกิจ (สคร.) เป็นกรรมการและเลขานุการ โดยคณะกรรมการมีหน้าที่กำหนดนโยบายและแผนการลงทุนของเงินกองทุนเพื่อการสนับสนุนฯ กำกับดูแลการบริหารจัดการกองทุนให้เป็นไปตามวัตถุประสงค์
อย่างไรก็ตาม รวมทั้งกำหนดให้มีการจัดตั้งสำนักงานกองทุนเพื่อการสนับสนุนฯ ขึ้นใน สคร. มีหน้าที่หลักเกี่ยวกับงานธุรกิจให้กับกองทุน กำหนดข้อกฎหมายที่เกี่ยวข้องกับการบัญชี และการตรวจสอบเพื่อให้การดำเนินการสอดคล้องกับ พ.ร.บ.บริหารกองทุนหมุนเวียน